«Кулöмдiн районын социально-экономическöй серпассö оз позь шуны кыпыдöн», - висьталiс Коми Республикаса Юралысь Вячеслав Гайзер.

Кыдзи пасйис республикаса Юралысь Кулöмдiн район социально-экономическöя сöвмöдан проектъяс петкöдлöм кузя сöвещание вылын, талунъя серпассö колö бурджыка, пыдiсяньджык анализируйтны. Тайö медводз сiйö проектъяс серти, кутшöмъясöс шуöма пöртны олöмö районын, но збыль вылас найö оз збыльмöдсьыны.

В. Гайзерлöн кывъяс серти, вöлi стöча урчитöма муниципалитет мутасын «ЦентрВудКом» ИКК-öн вöр переработайтöм кузя инвестиционнöй проект збыльмöдан кад, но збыль вылас талун кежлö некутшöм воськов на абу вöчöма.

«Ми ог кöсйöй дугöдны кутны йитöдъяс. Коми Республикаса Веськöдлан котыр отсавлiс да кутас водзö отсавны збыльмöдны проектъяс, кутшöмъяс колöны районлы, медым кыпöдны экономика, медым бурмöдны йöзлысь олöмсö. Но тадзи колö мöвпавны миянлы öтлаын. Ми гöгöрвоам, мый олöмын вермас лоны быдтор, но инвестор оз вермы та дыра нюжöдны проект збыльмöдöмсö», - пасйис Коми Республикаса Юралысь.

«ЦентрВудКом» ИКК-öс петкöдлысь, кодi вöлi сöвещание вылын, юöртiс, мый мирса финансöвöй кризис вöсна проектсö ковмис вежыштны. Та дырйи сiйö корис Коми Республикаса Юралысьöс удж серти нöштаысь аддзысьлыны, кöнi петкöдласны проект серти стöчмöдöмъяс да висьталасны йöзмуса инвесторъяслöн сэнi участвуйтöм йылысь. Коми Республикаса Юралысь вöзйöмсö примитiс.